Správa o postupe  privatizácie  SPP.

Privatizácia energetiky a predovšetkým plynárenského priemyslu patrí  medzi najrozsiahlejšie privatizačné zámery vlády. Z toho dôvodu venovalo Ministerstvo hospodárstva SR tejto otázke mimoriadnu pozornosť. Dňa 24. mája 2000 prerokovala vláda SR materiál „Koncepcia reštrukturalizácie a transformácie plynárenstva SR“, ktorý predložil minister hospodárstva SR. Pri príprave tohto materiálu boli využité aj závery a podklady komisie, ktorú vymenoval minister hospodárstva  pre transformáciu a reštrukturalizáciu plynárenstva SR. K uvedenému materiálu bolo prijaté uznesenie vlády č. 353/2000. Vláda SR týmto uznesením súhlasila s privatizáciou 49% podielu majetku štátu v SPP, š.p. po jeho transformácii na akciovú spoločnosť. Ďalej vláda SR uložila ministrovi hospodárstva v spolupráci s ministerkou pre správu a privatizáciu národného majetku predložiť na rokovanie vlády Zámer a postup privatizácie SPP, š.p. v zmysle §10 ods. 2 zákona č.92/91 Zb. v znení neskorších predpisov.

V júni 2000 predložili minister hospodárstva a ministerka pre správu a privatizáciu národného majetku vláde materiál „Zámer a postup privatizácie SPP, š.p.“. Dňa 3. júla 2000 bol uvedený materiál prerokovaný v Porade ekonomických ministrov. Na tomto rokovaní boli k materiálu predložené nasledovné pripomienky:
1.	Zladiť postup privatizácie so zákonom č. 92/1991 Zb. o podmienkach prevodu majetku štátu na iné osoby v znení neskorších predpisov.
2.	Zabezpečiť vypracovanie environmentálneho auditu.
3.	Z obsahu materiálu vypustiť bod 4.7.
4.	Dopracovaný materiál predložiť na rokovanie vlády SR.

V zmysle týchto pripomienok bol materiál dopracovaný  a predložený na rokovanie vlády, ktorá ho dňa 12. júla 2000 prerokovala a vzala na vedomie materiál „Zámer  a postup privatizácie SPP, š.p.“, k čomu bolo prijaté uznesenie vlády č. 577/2000. Vláda SR  týmto uznesením poverila predsedu vlády predložiť „Zámer a postup privatizácie SPP, š.p.“ predsedovi Národnej rady SR na prerokovanie v NR SR a ministra hospodárstva poverila odôvodniť predložený materiál v NR SR.

Dňa 17. júla 2000 bol ministrom hospodárstva predmetný materiál predložený predsedovi vlády na podpis na rokovanie NR SR. Dňa 25. júla 2000 bol pod číslom tlače 705 predmetný materiál predsedom vlády SR predložený na rokovanie NR SR.

Dňa 15. augusta 2000 bola ministrom hospodárstva menovaná komisia pre výber privatizačného poradcu SPP (KVPP). Členmi komisie boli zástupcovia dotknutých rezortov, FNM, SPP,  NR SR a Konfederácie odborových zväzov.

Komisia začala neodkladne pracovať za podpory auditora SPP spoločnosti  PriceWaterhouseCoopers na príprave podkladov pre medzinárodnú verejnú súťaž v súlade so Zákonom o verejnom obstarávaní. Podklady obsahovali predovšetkým   návrhy textov inzerátov v zahraničných médiách, zmluvy o zachovaní dôvernosti poskytnutých údajov uchádzačom, návrh informačného balíka pre uchádzačov, pokynov pre uchádzačov, základných podmienok pre uchádzačov a iné. Verejná súťaž bola vyhlásená dňa 5.10.2001 v Obchodnom vestníku a vo Financial Times.  Záujem o účasť v súťaži prejavilo 22 medzinárodných spoločností (prevážne investičných bánk). Súťažné podklady si vyzdvihlo 20 spoločností a ponuky v stanovenej lehote predložilo 10 investičných bánk..

Dňa 5. septembra 2000 bol materiál prerokovaný vo Výbore NR SR pre financie, rozpočet a menu a dňa 6. Septembra 2000 bol prerokovaný vo Výbore NR SR pre hospodárstvo, privatizáciu a podnikanie (gestorský výbor). Gestorský výbor odporučil Národnej rade SR zobrať materiál na vedomie.

Dňa 14.septembra 2000 prerokovala a vzala na vedomie materiál „Zámer  a postup privatizácie SPP, š.p.“ Národná rada SR, k čomu bolo prijaté uznesenie NR SR č. 1017/2000. NR SR ďalej požiadala vládu SR, aby po ukončení rozhodovacieho procesu predložila horeuvedeným výborom NR SR informáciu výsledku rozhodovacieho procesu so zameraním na metódu privatizácie a na zdôvodnenie veľkosti podielu majetku SPP, ktorý pôjde do privatizácie.  

Dňa 22.decembra 2000 Komisia pre vyhodnocovanie ponúk vyhodnotila predložené ponuky a na základe individuálneho hodnotenia súčtom udelených bodov komisia vyhodnotila ponuku investičnej banky Credit Suisse First Boston (CSFB) ako najlepšiu. Členovia komisie zhodnotili, že CS FB predložila komplexne vyváženú ponuku, ktorá bola spracovaná na vysokej profesionálnej úrovni.  V lehote viazanosti ponúk bola v súlade so zákonom o verejnom obstarávaní so spoločnosťou CSFB podpísaná zmluva.

	Súbežne s výberom poradcu pre privatizáciu postupoval aj proces prípravy transformácie SPP, š.p. na akciovú spoločnosť. Dňa 11.apríla 2001 prerokovala vláda SR Návrh na zmenu uznesenia vlády č. 353/2000 ku koncepcii reštrukturalizácie a transformácie plynárenstva Slovenskej republiky a návrh na vydanie rozhodnutia o privatizácií štátneho podniku Slovenský plynárenský priemysel, š.p. Bratislava, ktorý predložila na rokovanie vlády ministerka pre správu a privatizáciu národného majetku SR.  

Zároveň prebiehajú legislatívne a organizačné práce na vytvorení Nezávislého regulačného úradu pre sieťové odvetvia, ktorého fungovanie je jednou zo základných podmienok úspešnej privatizácie vzhľadom na to, že investori očakávajú transparentné  prostredie, nezávislé od politických vplyvov.  

	Podľa časového plánu, ktorý poradca predložil, sa má realizovať celá operácia v lehote 32 týždňov od začatia realizačnej fázy, to znamená, že predpokladaný podiel SPP by mal byť privatizovaný ešte pred koncom roka 2001. Časovou otázkou je kombinovaný predaj formou priameho predaja a následne umiestnenia časti akcií na verejnom trhu, ktorý by pravdepodobne trval dlhšie. I v takom prípade by však bola realizácia predaja priamemu investorovi ukončená pred koncom roka.

Pre zabezpečenie dodržiavania časového harmonogramu ale aj iných náležitostí zmluvy, zabezpečenie odborných stanovísk vlády SR a tiež operatívnu koordináciu riadiaceho procesu je potrebné vytvoriť pracovnú komisiu, ktorá tieto a všetky ďalšie otázky privatizácie bude zabezpečovať. Vzhľadom na mimoriadny význam tejto privatizácie pre Slovensko je potrebné zabezpečiť vytvorenie komisie ktorá tak z pohľadu kompetencií ako aj z odborného hľadiska zabezpečí transparentný postup. 

Vzhľadom na to, že platná legislatíva (zákon č. 92/1991 Z. z. v znení neskorších predpisov) nebola novelizovaná v pôvodne zamýšľanom rozsahu a dnešný právny stav nerieši automatický prevod 51% akcií podniku po transformácií na Ministerstvo hospodárstva SR,  ale  rieši pozíciu štátu len tak, že akcionárom SPP po transformácii bude FNM SR a  ten poverí Ministerstvo hospodárstva SR výkonom akcionárskych práv, je potrebné  zabezpečiť kvalifikovaný dohľad štátu nad procesom.  Je potrebné zabezpečiť medzirezortné riadenie prác, a tiež dohľad Národnej rady Slovenskej republiky nad privatizačným procesom. Z toho dôvodu je potrebné vytvoriť pracovnú komisiu  v nasledovnom  zložení:

Ing. Ivan Mikloš, podpredseda vlády SR pre ekonomiku - predseda
Ing. Mária Machová, ministerka pre správu a privatizáciu 
                                 národného majetku SR– podpredseda
Doc. Ing.  Ľubomír Harach, CSc., minister hospodárstva SR -  podpredseda
Ing. Brigita Schmögnerová, ministerka financií SR - člen 
Ing. Jozef Kojda, prezident Fondu národného majetku SR – člen
JUDr. Ján Sabol, štátny tajomník Ministerstva hospodárstva SR -  člen
PhDr. Vladimír Drozda, CSc., štátny tajomník Ministerstva pre správu              a privatizáciu národného majetku SR -  člen
poslanec Národnej rady SR za vládnu koalíciu -  člen
poslanec Národnej rady SR za opozíciu -  člen
JUDr. Róbert Fico, CSc., poslanec Národnej rady SR - člen
Ing. Vladimír Tvarožka, Úrad vlády SR - tajomník komisie

Tento návrh zohľadňuje požiadavky odbornosti, prierezovosti a transparentnosti.
Úlohou  komisie bude predovšetkým koordinovať činnosť poradcu pre privatizáciu SPP, š.p., dohliadať na plnenie časového harmonogramu privatizácie, zabezpečovať komunikáciu medzi poradcom a vládou SR, zabezpečovať odborné stanoviská,  informovať pravidelne vládu SR o aktuálnom stave a iné aktivity v spojitosti s privatizáciou SPP.